[Innocentius Episcopus servus servorum Dei dilecto filio Abbati Clun. Et universis fratribus Cluniacensis Ordinis salutem et Apostolicam Benedictionem. Etsi de universis Sanctæ Matris Ecclesiæ filiis, ex susceptæ servitutis Officio, cura nobis immineat generalis: de illis tamen locis atque personis sollicitius cogitare nos convenit, quæ ad sedem Apostolicam noscuntur specialiter pertinere. Cum igitur Ordinis vestro à suæ fundationis exordio, ab eadem Sede noscatur esse concessum ut nulli Archiepiscopo vel Episcopo liceat Monachos Cluniacenses ubilibet commorantes excommunicare vel interdicere, aut de ipsis vel eorum Monasteriis judicare, seu eosdem ipsis invitis ad judicia sua trahere, ac etiam à felicis recordationis Gregorio Papa prædecessore nostro nihilominus expresse prohibitum, ne Archiepiscopi, Episcopi, Archidiaconi, vel alii Ecclesiarum Prælati, aut eorum Officiales in molentes in molendinis, aut coquentes in furnis vestris, seu locantes vobis operas suas, aut alias vobis communicantes, excommunicationis vel interdicti sententias promulgare præsumant; quidam tamen ipsorum vestris libertatibus invidentes, ac eligentes viam aliam ad nocendum, in homines, familias, ac servientes vestros, ac etiam in illos, qui vobiscum emendo seu vendendo contrahunt, aut vobis decimas, oblationes redditus, et alia vobis debita persolvunt, vel in judiciis aut extra quoquomodo respondent, quique Missas vestras aut horas audiunt, aut vobis qualitercumque communicant; necnon in villas, Parochias, Maneria, domos, grangias, Prioratus, Ecclesias et alia loca vestra sententias proferunt memoratas; requiruntque à fratribus vestri Ordinis canonicam obedientiam, et ipsorum bona et redditus capiunt, et capi ac detineri seu saisiri per suas Diœceses et Provincias faciunt, quo usque ipsorum desiderio fuerit satisfactum; alia vobis damna gravia et injurias multiplices inferendo; sicque fit ut exemptio concessa vobis causa solatii et quietis sit vobis per adinventiones hujusmodi causa dispendii et laboris. Quare nobis humiliter supplicastis ut providere vobis super hoc paterna sollicitudine curaremus. Nolentes igitur tam abusivas enormitates, seu tam enormes abusus excogitatos non absque Apostolicæ sedis injuria æquanimiter tolerare; auctoritate præsentium districtius inhibemus, ne quis de cœtero talia, seu aliquid contra concessionem et inhibitionem præfatas, quas firmiter observari præcipimus, attentare præsumat. Nulli ergo, etc. Datum Lugduni. XI. Kalendas Octobris, Pontificatus nostri anno tertio.]